Oikeusministeriö
Lainvalmisteluosasto
PL 25
00023 HELSINKI

Helsinki	9.1.2009

Viite:	Lausuntopyyntö 10.11.2008 (OM 12/41/2007, OM 004:00/2008)

ASIA	KÄSITTELYN JOUTUISUUS HALLINNOSSA JA OIKEUSSUOJAKEINOT KÄSITTELYN VIIVÄSTYESSÄ (Oikeusministeriön työryhmämietintö 2008:5)

Potilasvahinkolautakunta esittää vastauksena lausuntopyyntöönne seuraavan:

Yleiset kannanotot

Potilasvahinkolautakunta on itsenäinen potilasvahinkoasioita käsittelevä asiantuntijaelin, jonka tehtävänä on antaa ratkaisusuosituksia potilasvahinkoasiassa korvauksenhakijan, Potilasvakuutuskeskuksen tai terveyden- tai sairaanhoitotoimintaa harjoittavan pyynnöstä. Lautakunta voi antaa tuomioistuimen tai asianosaisen pyynnöstä lausunnon tuomioistuimessa käsiteltävänä olevassa korvausasiassa. 

Lautakunnan asemaa, organisaatiota ja tehtäviä säännellään potilasvahinkolailla (585/86, muutos 640/2000) ja potilasvahinkolautakunnasta annetulla asetuksella (673/2000). Vakuutusvalvontavirasto on vahvistanut 26.6.2007 lautakunnan työjärjestyksen. Asioiden käsittelyssä on otettava huomioon myös hallintolain  (434/2003) säännökset.  Potilasvahinkolautakunnan toimintaa valvoo Vakuutusvalvontavirasto. 

Potilasvahinkolakiin perustuvaa korvausta haetaan Potilasvakuutuskeskukselta. Potilasvahinkolain 10 a §:n mukaan potilasvahinkolain mukaisen korvauksen viivästyessä       Potilasvakuutuskeskuksen on maksettava viivästynyt korvaus viivästysajalta korotettuna. Korvauksen korotusta ei makseta kolmelta kuukaudelta sen kalenterikuukauden päättymisestä, jona vahingon kärsinyt on esittänyt Potilasvakuutuskeskukselle vaatimuksensa sekä korvauksen perustetta ja määrää koskevan sellaisen selvityksen kuin häneltä kohtuudella voidaan vaatia ottaen huomioon myös keskuksen mahdollisuudet hankkia selvitys. Säännöksen tarkoituksena on turvata korvaukseen oikeutetun asian joutuisa käsittely.

Potilasvakuutuskeskuksen korvauspäätökseen tyytymätön voi pyytää ratkaisusuosituksen potilasvahinkolautakunnalta. Jos lautakunta päätyy suosittamaan korvausta tai lisäkorvausta, korvauksen korotus lasketaan Potilasvakuutuskeskukselle tehdyn hakemuksen tekoajan perusteella,  jos Potilasvakuutuskeskuksella on ollut riittävä selvitys käytettävissä päätöstä tehdessään.

Lautakunnalla on toimintakaavio, jossa on määritelty asioiden käsittelyvaiheet määräaikoineen. Asiat käsitellään saapumisjärjestyksessä, jollei asian laatuun ja laajuuteen liittyvistä syistä muuta johdu. Lautakunnassa käsiteltävät asiat kirjataan ATK-pohjaiseen diaariin. Diaariin kirjataan myös kaikki välitoimet, joten asian käsittelyn etenemistä voidaan seurata diaarista.  Seuranta on aktiivista, ja vanhimpien asioiden kiirehditään mahdollisuuksien mukaan.  Yleisenä tavoitteena on, että suuri osa asioista käsitellään kuudessa kuukaudessa ja kaikki viimeistään vuodessa. 

Keskimääräinen käsittelyaika vuoden 2007 lopussa oli 7,5 kuukautta ja se on tällä hetkellä noin kuukautta lyhyempi. Keskimääräinen käsittelyaika ilmoitetaan ratkaisusuosituksen pyytäjälle lähetettävässä vahvistuskirjeessä. Osa vahinkoasioista käsitellään keskimääräistä käsittelyaikaa lyhyemmässä ajassa ja osan käsittely kestää tätä pidempään. Käsiteltävän asian laajuus ja lääketieteellinen ja/tai oikeudellinen monimutkaisuus on omiaan pidentämään käsittelyaikaa.  

Lautakuntamenettely on kirjallista ja lautakunta perustaa ratkaisusuosituksensa kirjalliseen selvitykseen. Potilasvahinkolautakunnan tehtävänä on hankkia tarvittavat selvitykset ja vastineet saatuaan ratkaisusuosituksen pyytäjältä riittävät tiedot tapahtuneesta. Asiassa hankitaan tarvittaessa myös lautakunnan lääkärin tai pysyvän asiantuntijan taikka muun asiantuntijan kannanotto. Potilasvahinkolautakunnan käsiteltäväksi tulevien asioiden laatu ja laajuus vaihtelevat suuresti. Ratkaisusuosituspyynnön ns. valmisteluvaihe vie hyvin eripituisia aikoja asian laadusta ja laajuudesta riippuen. Osa käsiteltäväksi tulevista vahinkoasioista on huomattavan laaja-alaisia ja useiden asiantuntijalausuntojen hankkimista vaativia. Tällöin niiden käsittelyaika muodostuu keskimääräistä pidemmäksi. Siinä vaiheessa kun lautakunta saa ratkaisusuosituspyynnön käsiteltäväkseen, on vaikea antaa muuta tietoa käsittelyajasta kuin  keskimääräinen käsittelyaika. Käsittelyn kuluessa on mahdollista tarkentaa arviota yksittäisen asian todennäköisestä käsittelyajasta.

Potilasvahinkolautakunnan käsitys on, että ehdotettu sääntely ei ole tarpeellinen potilasvahinkoasioissa. Vakuutussopimuslain säännökset mahdollistavat korvauksen korotuksen silloin, kun asian käsittely on viivästynyt. Tämä tietenkin koskee vain sellaisia tilanteita, joissa korvausta tulee vakuutuksesta maksettavaksi. 

Lisätietoja asiasta antaa toimistopäällikkö Satu Mäkelä (p. 0207 434340 tai satu.makela@pvltk.fi) tai lautakunnan puheenjohtaja Juhani Kaivola (p. 0207 434350 tai juhani.kaivola@pvltk.fi).

Juhani Kaivola				   Satu Mäkelä
puheenjohtaja		toimistopäällikkö